safouaneb/arywiki huggingface dataset:
عبد الحق لمريني

عبد الحق لمريني (مزيود ف 31 ماي 1934 ف الرباط، توفى ف 2 يونيو 2025) هوّ توارخي و سياسي مغريبي لي كان مؤرخ لمملكة. شد تا لمناصب ديال الناطق الرسمي ب سمية لقصر لملكي من 29 اكتوبر 2012. و قبل من داكشي كان مدير التشريفات لملكية و لاوسمة. صغرو قرايتو. تزاد عبد الحق لمريني ف الرباط، و ختم لقران ملي كان صغير، و نسخ 60 حيزب كاملة ب يديه. قرا ف ليسي مولاي يوسف ف الرباط، و خدا ديپلوم من معهد الدراسات لعليا لمغريبية ف 1960. خدا ليصونس ف لاداب من كلية لاداب ف الرباط ف 1962، و موراها ديپلوم ديال الدراسات لعليا من معهد الدراسات لعربية و لاسلامية لعليا التابع ل جامعة سطراسبورڭ ف 1966. ف 1973، خضا دوكتورا من نفس الجامعة، و ف 1989 خدا دوكتورا د الدولة ف لاداب من جامعة سيدي محمد بن عبد الله ف فاس. لكاريير. خدم لمريني استاد د مواد لعربية ف ليسي بن ياسين ف لمحمدية، و ليسي لحسن التاني ف الرباط. و قرّا مادة التربية لوطنية ف لمعهد لملكي د الشبيبة و الرياضة من 1960 تال 1965. مابين 1964 و 1965 كان رئيس ديوان كاتب الدولة ف التعليم التقني و تكوين لكواضر. و كان عضو ف اتحاد كتاب لمغريب. لقصر لملكي. تعيّن ملحق ب مديرية التشريفات و لاوسمة مابين 1965 و 1972، و ولّى مكلف ب مهمة ف وزارة لقصور لملكية و التشريفات و لاوسمة من 1972 تال 1998. ف 1998 ولى مدير ديال التشريفات لملكية و لاوسمة. بعدما خرج حسن اوريد من منصب الناطق الرسمي ب سمية لقصر لملكي ف يونيو 2005، بقى لمنصب خاوي حتى شدو عبد الحق لمريني ف 29 اكتوبر 2012.
لانا ديل ريي

اليزابيط وولريدج ڭرانت (مزيودة ف 21 يونيو 1985) لمعروفة فنياً ب لانا ديل ريي، هيّ موغنية و كاتبة اغاني ميريكانية. لمزيكة ديالها معروفة ب لاستكشاف السوداوي ديال مواضيع بحال لاغراء و الرومانسية، ب بزاف ديال لاحالات للتقافة د لپوپ ديال لميريكان د عوام 1950 تال 1970. لانا ديل ريي خدات عدد د الجوائز، منها جوائز ام تي ڤي د لڤيديو لموسيقي مرة وحدة، جوائز ام تي ڤي د لمزيكة لوروپية تلاتة د لمرات، جوائز بريت جوج مرات، جوج د الجوائز ديال لعيالات ف لمزيكة د بيلبورد "Billboard Women in Music"، و جايزة ساتلايت مرة وحدة، زيادة على 11 ترشيحات ل جوائز ڭرامي، و ترشيح واحد ل جائزة ڭولدن ڭلوب. مجلة "ڤارايتي" Variety دارت ليها تكريم ف حفلة جوائز هيتميكرز "Hitmakers Awards" حيت هيّ "وحدة من اعظم لموغنيين و لكاتبين د لاغاني ف لقرن 21". ف 2023، مجلة رولين سطون حطات لانا ديل ريي من بين اعظم 200 موغنية ف التاريخ"، و لمجلة اللي تابعة ليها رولين سطون يو كيي عتابراتها اعظم موغنية ميريكانية ف لقرن 21. ديل ريي كبرات ف شمال ولاية نيويورك و تحوّلات ل مدينة نيويورك ف 2005 باش تتبع كاريير ف لمزيكة. لاختراق ف لكاريير ديالها كان اغنية سينڭل ب عنوان "ڤيديو ڭييمز" "Video Games" ف 2011، لي حلّ ليها لباب باش تسني معا شركات پوليضور و اينترسكوپ. لالبوم التاني ديالها "بورن تو داي" "Born to Die"، لي خرج ف 2012، حقق نجاح تجاري كبير و بين النقّاد، و كان اكتر البوم ف شعبيتو ف عدد ديال لبلدان. ف 2023 ولّى تاني البوم ف التاريخ كيدوّز كتر من 500 سيمانة ف ليستة بيلبورد 200 ف لميريكان.
مينوطور

لمينوطور (، "مينوطاوروص")، و معروف تا ب سمية اسطيريون هو مخلوق خرافي فالميثولوجيا ديال اليونان لقديمة. كان كيسكن ف ڭزيرة كريت، و كان عندو راس ديال ثور و ڭسدة ديال بنادم. :34 اليونانيين كانو كيعتابروه رمز ديال الوحشية، و كان كيسكن ف متاهة كبيرة صاوبوها لمعماري دايدالوس و ولدو اكاروس، ب امر من الملك ديال كريت مينوص. بزاف ديال القصص تحكات عليه، و اشهر وحدة هي ديال ثيسيوس اللي قتلو.
التبوريدا

التبوريدا، ولاّ لفانطازيا، ولاّ لخيّالة هو واحد النشاط كيدّار بلعود، كيكون ف لعياد و لمواسم ف شمال افريقيا كاملا. التبوريدا لاصل ديالها عسكري. تيكون فيها صفّ ديال الناس كل واحد راكب على لعود ديالو و هاز موكحلا. كيجريو كاملين دقّا وحدا، و وملّي توصلو للخر د الجرية، تيطلقو كاملين لبارود. التبوريدا يقدرو يديروها الرجال و لعيالات، و لكن ماشي مخلطين (اما كاملين رجال ولاّ كاملين عيالات). ف دجنبر 2021، دخلات التبوريدا اللي كادّار ف لمغريب ف اللائحة د الترات اللامادي لانساني د ليونيسكو.
لمعهد لعالي د لفن لمسراحي و تّنشيط تّقافي

لمعهد لعالي د لفن لمسراحي و تّنشيط تّقافي، اللي كيتسمّا تا ايساداك (السمية لقصيرة ديالو بلفرانساوية)، هو مؤسسة مغريبية ديال الدولة جات ف الرباط، و تابعا للوزارة ديال التقافة. تاسس لمعهد ف 18 يناير 1985، و تيقرّي الطلبة على لخدامي ديال التمتيل ولمسرح ولاخراج و لكتبة د السيناريو. لمعهد فيه تلاتة ديال الشعب هي: التنشيط التقافي، السينوڭرافيا، و التشخيص، و تاتكون الدخلة ليه ب كونكور مورا لباك.
لؤرطوضوكسية

لؤرطودوكسيّا المسيحية وكتّعرف حتى بسمية لؤرطودوكسيّا الشرقية، هي واحد من الفروع الرئيسية ديال المسيحية مع الكاطوليكية و الپروطيستاننية. كتّميّز لؤرطودوكسيّا بالشدّان ديال التقليد الرسولي و لمجامع المسكونية اللولى، وهي كتشوف راسها نيشان لمتيداد دالكنيسة المسيحية اللولى ديال يسوع المسيح والرسل دياولو. السميّة. لكلمة د "ؤرطودوكسية" (ب ) جات من اللي كتعني "الراي المستاقيم" ولاّ "العقيدة الصحيحة" كتّخدّم للدلالة على الطائفة اللي حافضت -على حساب ما كيامنو مّاليها- على الايمان المستاقيم كيما خداو الرسل بلا تحريف ولا زيادة. لكونطيكسط اللي تزادت فيه والتاريخ. كترجع الجدور د لؤرطودوكسية للكنيسة المسيحية اللولانية لؤرطوضوكسية، فين بداو الرسل النشر د التعاليم د المسيح بعد قيامو. تطوّرات المسيحية داخل الامبراطورية الرومانية، و نتاشرت ف بلايص كي بحال انطاكية، الاسكندرية، روما، القسطنطينية، ؤرشاليم، وهي اللي معروفا بالبطريكيات الخمسة. فين كاينين لؤرطودوكس دابا، وشحال بيهم؟ . كاين تقريبا 250 مليون ارطوضوكسي فالعالم بزاف منهم ف روسيا، اوكرانيا، اليونان، صيربيا، جورجيا، سوريا، لبنان، و كاينين حتى ف اوروپا الغربية، كندا و لميريكان.
أمتوال

امتوال (السمية لعلمية "filaria") هوّ ݣنس ديال الديدان لاسطوانية () لي فيه 44 نوع، و جا تحت من لفاميلة ديال لامتواليات "Filariidae". دود امتوال كيتّعتابر پارازيط لي كيتخشى ف الجلدة الدخلانية ديال لكارنيڤورات و لقوارض. دود امتوال كاين ف لعالم كامل. نواع. ف الليستة ديال كاينين هاد النواع:
محمد بن عبد السلام

محمد التواشي لمعروف ب محمد بن عبد السلام (مزيود ف 1930 ولّا 1932 ف سلا، توفى ف 9 يناير 2025 ف الرباط) ملحّين مغريبي. كان كيتلقّب ب "سيد لاغنية لمغريبية الزجلية". حياتو. كبر بن عبد السلام ف بيئة فنية لي عاوناتو باش يصقل لموهبة ديالو. ف 1940 بدا الرحلة لفنية ديالو ف لميتم لبيضاوي، فين تعلّم لعزف على الات لعود و لكامانجة، من بعد نضمّ للجوق اللي اسسو احمد زنيبر. بانو فيه عدد ديال لفنانين بحال عازف لعود عمرو الطنطاوي، و عازف لقانون صالح الشرقي، و عازف لكامانجة محمد سمريس. من لخمسينات بان بن عبد السلام كا واحد من لعمايد ديال لفن، و كانت عندو قدرة فريدة ف دمج لمزيكة التقليدية و لعصرية. فاش رجع ل سلا مور رحلة ديال التكوين، اسس جوق "لاتحاد السلاوي" لي دار معاه عدد ديال لحفلات ف مدون لمغريب ف عهد لحماية لفرانساوية. اول اغنية لحنها كان عنوانها "يا لخاطف عقلي" ف 1952، و الّف اول معزوفة ديالو ف نفس لعام ب عنوان "بوادر". ف داك لعام نيت، نضمّ للجوق لعصري ديال الراديو د لمغريب، و بقى عضو فيه تال 1954. بعد خلافات معا الرئيس د الجوق احمد لبيضاوي، تدار جوق جديد موازي سميتو "جوق لمنوعات"، و تراسو نيت محمد بن عبد السلام. و شارك ف برامج د الراديو بحال "للاذن ذاكرة" و " سمر". ف 1959، ملي المهدي المنجرة ولّى مدير ديال دار الراديو، وحد الجوقات بجوج ب رئاسة ديال لبيضاوي، و هادشي خلق مشاكيل جديد لي بسبابها خرجو منو عدد ديال لاعضاء، منهم محمد بن عبد السلام. هاد اللخر ولّا رئيس ديال الجوق د مكناس. و لحن كتر من 250 اغنية ديال فنانين بحال اسماعيل احمد، عبد الوهاب الدكالي، نعيمة سميح، محمد الادريسي، و لفنانة التونسية علية. ف 1992، طرات ليه كسيدة و قرر باش يعتازل، ولايني التاتير ديالو بقى حاضر ف الساحة لفنية لمغريبية. خدمتو. من بين اهم لاعمال ديالو: ساهم ف اعمال وطنية و قومية بحال:
اللاتڤية

اللاتڤية (ب اللاتڤية: "latviešu valoda") لوغة بالطية شرقية ف لفاميلة ديال اللوغات لهندوؤروپية. اللاتڤية مهضورة ف منطقة لبلطيق، و هيّ اللوغة لام ديال اللاتڤيين و اللوغة الرسمية ديال لاتڤيا، و وحدة من اللوغات الرسمية ديال لاتحاد لؤروپي. كاينين علاين 1، 5 مليون ناطق ب اللاتڤية كا لوغة ام ف لاتڤيا، و 100. 000 على برّا. ف عوام 2000، كانو 2 د لمليون ناطقين ب اللاتڤية، لي هوما 80% د السكان ديال لاتڤيا. عدد السكان ف 2022 نقص ل 1، 8 مليون واحد. 1، 16 مليون منهم (62%) كيهضرو بيها ف الدار بشكل اساسي. يلا حيّدنا لمناطق ديال لاتڭال و ريڭا، 90% ديال السكان د الدواور و لمدون كيهضروها كا لوغة ام. ب عتيبارها لوغة بالطية، اقرب لوغة ليها هيّ الليتوانية (زيادة على لپروسية لقديمة، لي نقارضات)؛ ولايني اللاتڤية تطورات ف تيجاهات مختالفين. زيادة على هادشي، كاين خيلاف على واش اللاتڭالية لمعيارية "Standard Latgalian" و لكورسينييكي Kursenieki، لي بيناتهم تفاهوم متبادل معا اللاتڤية، هوما لهجات ديالها ولّا لوغات مستاقلة. بانت اللاتڤية لمرة اللولة ف محتوى مطبوع ف لوسط ديال لقرن 16 ب الطبيع ديال صلاة الرب ف كتاب لكوصموڭرافيا لكونية "Cosmographia universalis" ديال صيباستيان مونستر ف 1544، و كانت مكتوبة ب لحروف اللاتينية.
لبوصنية

لبوصنية (ب لبوصنية: "bosanski/босански") هي لڤيرسيون لمعيارية ديال الصربية لكرواتية متعددة لمراكز لي كيهضروها لبوصنيين. لبوصنية هي وحدة من تلاتة اللوغات رسمية ف لبوصنة و لهرسك. الجوج لخرين هوما لكرواتية و الصربية، و هاد اللوغات ب تلاتة كيتفاهمو بيناتهم. هاد اللوغة معتارف بيها رسمياً حتى ف كرواتيا، صربيا، مونطينيڭرو، مقدونيا الشمالية، و كوصوڤو. لبوصنية كاتخدّم لحروف اللاتينية و لكيريلية بجوج، اللاتينية ف التخدام ديال كل نهار. لبوصنية كاتميّز على التنويعات لخرين ديال الصربية لكرواتية ب وجود ستيعارات من لعربية، لفارسية، و التركية لعتمانية، بسباب التفاعل ديالها معا تقافات اسلامية خرة. لبوصنية مبنية على اللهجة د الصربية لكرواتية لمنتاشرة ڭاع، لي هيّ الشطوكاڤية، و تحديداً على اللهجة لهيرسيكية الشرقية، لي هيّ نيت الساس ديال لڤيرسيون لمعيارية د لكرواتية، الصربية و لمونطينيڭرية. لاعلان ديال اللوغة لمشتاركة د لكرواتيين، الصربيين، لبوصنيين و لمونطينيڭريين تدار ف 2017 ف صاراييڤو. وخا السمية لمنتاشرة ديال اللوغة لمشتاركة هي "الصربية لكرواتية"، كاينين دابا مصطلحات خرين بحال "لبوصنية الصربية لكرواتية" ولّا "لبوصنية لكرواتية لمونطينيڭرية الصربية" لي غاديين و كيتخدّمو كتر من التسعينات، سيرتو ف لاوساط الديپلوماسية.
لأرمينية

لارمينية (ب لارمينية: "հայերեն"، هاييرين) لوغة هندوؤروپية و لعضو لوحيد ديال لفرع لارميني منها. هيّ اللوغة لام ديال لارمينيين و اللوغة الرسمية ديال ارمينيا. تاريخيا هاد اللوغة كانت مهضورة ف لمرتفعات لارمينية، و دابا منتاشرة تا ف لبلدان لي كاينين فيها زماݣريا ارمينيين. لارمينية كاتّكتب ب سيستيم خاص بيها، لالفبائية لارمينية لي دارها لقدّيس ميصروپ ماشطوطس ف عام 405 ميلادية. كيتقدّر عدد الناطقين ب لارمينية ف لعالم كامل ب 5 تال 7 مليون واحد.
لحرب لإسرائيلية لإيرانية

لحرب لاسرائيلية لايرانية هي حرب بين اسرائيل و ايران بدات ف 13 يونيو 2025 و سالات ب حبيس د لقرطاس ف 24 يونيو 2025. ف 13 يونيو 2025، دارت اسرائيل هجمات جوية على لعشرات د لاهداف ف ايران. ايران مدعومة من عند لحوتيين ف ليامان، و اسرائيل من عند لميريكان. تحت السمية لكوضية "عملية السبع الطالع" "Operation Rising Lion"، قوات الدفاع لاسرائيلية "IDF" و لموصاد خصّرو مواقع نووية و مراكز عسكارية، و قتلو عدد ديال لقيّاد لعسكاريين لكبار ف ديورهم. هادي كانت اكبر هجمة على ايران من حرب ايران و لعراق ف عوام 1980. ف السوايع اللولين د الصباح ديال 13 يونيو، بانو اخبار على نفيجارات ف طهران، سيرتو حدا لقواعد لعسكارية و لحومات لي ساكنين فيهم لقيّاد لعسكاريين لكبار. لمواقع النووية ديال ايران تستهدفو ف ناطانز، خونداب، و خوراماباد (). من بين لي تقتلو ف لهجمات كاين لكوماندان ديال لحرس التوري لايراني حسين سلمي، الشاف ديال ليطاماجور ف لارمي د ايران محمد باقري، لعولاما د النووي فريدون عباسي و محمد مهدي طهرانجي، و عدد ديال لعساكريا و لمدنيين. الضربات ستامرو ف لعشية و الليلة ديال 13 يونيو، ب اخبار على تفرڭيعات حدا مطار تابريز، و ف لمواقع النووية ديال ناطانز و فوردو. ف الليلة ديال نفس النهار، ايران بدات سيرية ديال الضربات لمضادة ضد اسرائيل. لحوتيين ف ليامان، لي متحالفين معا النظام لايراني، تاهوما صيفطو صوارخ على اسرائيل. لميريكان، لي كانت دافعات على اسرائيل ضد الصواريخ لايرانية، تا هيّ هجمات على مواقع نووية د ايران ب ضربات صاروخية، ف النهار التاسع ديال لحرب. هادشي عتابروه لحوتيين "اعلان ديال لحرب" من عند لميريكان، و فسخو اتفاقية حبيس لقرطاس لي كانو سناوها معاهم، وخا مادارو تا شي هجوم على لباطوات د لميريكان ف لبحر لحمر من ديك الساع. الضربات لاسرائيلية تشكرو بزاف من عند لمعارضة لايرانية و من عند رئيس لميريكان دونالد طرامپ، لي دعا النظام لايراني باش يوافق على لاتفاقية النووية فيساع. لحملة لعسكارية شجبوها روسيا و الشينوا، و بزاف د لبلدان ف الشرق لاوسط و افريقيا. لاتحاد لؤروپي و عدد د لبلدان ف ؤروپا عتابرو بلي ايران هيّ "السباب ف عدم لاستقرار" و بلي ماخاصهاش تحصل على السلاح النووي ڭاع، و دعاو اسرائيل و ايران باش ينقصو من التوترات. ف 24 يونيو 2025، تّافقو لاطراف على حبيس د لقرطاس. وخا ايران و اسرائيل بجوج خرقوه ف السوايع اللولين، بقا هاد لاتفاق ساري.
ديڤيد لينتش

ديڤيد كيث لينتش (مزيود ف 20 يناير 1946، توفى ف 16 يناير 2025) صانع افلام، فنان تشكيلي، موسيقي و مومتيل ميريكاني. كيتّعتابر لينتش بشكل عام من اعظم صنّاع لافلام ف التاريخ، و بزاف كيڭولو عليه بلي كان "ڤيزيونير"، و خدا اشادات كبيرة على لافلام ديالو لي تميّزات ب السوريالية و التجريبية. ف لكاريير ديالو لي متدات على 5 د لعقود، نال بزاف د الجوائز، بحال السبع الدهبي ديال لانجاز ف لكاريير ف مهرجال لافلام د ڤينيسيا ف 2006، و جايزة لؤسكار الشرفية ف 2019. لينتش درس الرسيم و دار افلام قصار قبل مايدير اول فيلم طويل ديالو، لي هوّ فيلم د لخلعة الجسدية ب عنوان راس لڭومة "Eraserhead" (1977) لي لقى نجاح كا فيلم ديال نص الليل. خدا اشادة ديال النقّاد و ترشيحات ل جايزة لؤسكار على احسن مخريج على الدراما لبيوڭرافية الراجل لفيل (1980) "Elephant Man"، و على لافلام لفنية د النيو نوار و د لغموض لمخمل الزرق (1986) "Blue Velvet" و طريق مولهولاند (2001) "Mulholland Drive". و على فيلم الدراما الرومانسية و الجريمة همجي ف لقلب (1990) "Wild at Heart"، خدا الجريدة د الدهب "Palme d'Or" ف مهرجان كان د لفيلم. زيادة على هادشي، دار لاخراج ديال فيلم لؤپيرا د لفضاء جبيّل (1984) "Dune"، فيلم النيو نوار لوطوروط لمفقودة (1997) "Lost Highway"، فيلم الطريق لقصة لمسڭدة (1999) "The Straight Story"، و لفيلم التجريبي د لپسيكولوجيا و لاتارة لامبراطورية الداخلية (2006) "Inland Empire". لينتش دار معا مارك فروصط لانتاج ديال السيرية د التلفازة د لخلعة السوريالية "توين پيكس" "Twin Peaks" ف قناة اي بي سي، مابين 1990 و 1991. و خدا على ودّها 5 د الترشيحات ل جايزة ايمي د پرايمتايم، منها وحدة على "اخراج متميّز ديال سيرية د الدراما" و وحدة على "سيناريو متميز ديال سيرية د الدراما". لينتش شارك ف السيناريو و لاخراج ديال لفيلم د التسبيقة (1992) "Twin Peaks: Fire Walk with Me" و لموسم التالت د السيرية ف 2017. لكاريير د التمتيل ديالو شملات ادوار ف سيريات بحال توين پيكس، ذ كليڤلاند شوو (2010 تال 2013) "The Cleveland Show"، لوي (2012) "Louie"، و افلام بحال مزهار (2017) "Lucky" و ذ فابلمانز (2022) "The Fabelmans". و دار لاخراج ديال ڤيديو كليپات ل فنانين بحال كريس ازاك، اكس جاپان، موبي، انطرپول، ناين انتش نييلز و ضونوڤان، و اشهارات تجارية ديال ماركات بحال ضيور، ايڤ سان لورون، ڭوتشي "Gucci" و ديال الديپارطومو د نيويورك ديال الصرف الصحي. لينتش خدم تا موسيقي، و خرّج البومات صولو، و خدم تا ف الديزاين ديال لموبل، الرسيم لكارتوني، لانيماصيون، لفوطوڭرافي، و لكتابة. كان كيمارس لميديطاسيو التجاوزية "Transcendental Meditation"، و دار مؤسسة ديڤيد لينتش باش يموّل دروس ديال لميديطاسيو للناس لي كيعانيو من صعوبات. لينتش كان كيكمي حياتو كلها، و توفى بسباب تعقيدات ديال نفاخ الرية "Emphysema"، بعدما تّعتق من دارو فاش طراو لعوافي د جنوب كاليفورنيا د يناير 2025.
طيب كحل لعيون

طيب كحل لعيون (مزيود ف 1931، توفى ف 18 يناير 2025) قارئ د لقران مغريبي، لي كيتلقب ب "شيخ قرّاء لمغريب". كيتّعتابر الشيخ الطيب كحل لعيون واحد من ابرز لقارئين ديال لقران ب الترتيل لمغريبي، و تّعرف على طريق راديو دار السي سعيد ف مراكش. حياتو. تزاد كحل لعيون ف مراكش، و حفظ لقران قبل مايوصل ل سن 12 عام. بدا لكاريير ديالو ف جامع بن يوسف ف مراكش، و كان امام ديال التراويح ديجا على عمر د 16 عام. و دار التلاوة د لقران قدّام لماليك محمد لخامس ف مناسبة حتيفالية. كمّل قرايتو ف جامعة بن يوسف قبل ما يمشي للقاهرة باش يقرا ف كلية دار لعلوم لي تابعة ل جامعة لقاهرة. و خدا شهادة عليا ف عولوم لقران و السنة من دار لحديث لحسنية. ف التمانينات عيّنو لماليك لحسن التاني باش يقرّي لقران و لمواد لاسلامية ل افراد ديال لعائلة لملكية، منهم لامير مولاي رشيد و عدد ديال لاميرات. كان قرّا اجيال ديال لحفّاظ د لقران ف ليسي محمد لخامس ف مراكش، و شارك ف لجنات ديال تحكيم مسابقات التجويد ف لمغريب و على برّا. لوفاة ديالو. توفى كحل لعيون نهار السبت 18 يناير ف الرباط و ف عمرو 94 عام، و تّدفن ف مقبرة الشوهادا ف الرباط، بعد صلا د لڭنازة لي تدارت ف نفس النهار ف حي اڭدال، ب حضور عدد كبير ديال لمحبين و الطلّاب، و لعائلة ديالو.
عبدلحق مبشور

عبدلحق مبشور (توفى ف 20 يناير 2025 ف الدارلبيضا) اعلامي مغريبي. لكاريير ديالو. كان مدير و منتيج ديال لبرامج ف قناة دوزيم، و من بعد ولّا مؤسس و مدير ديال مهرجان سيدي عتمان د السينيما لمغريبية. تدار ليه تكريم ف النسخة التامنة ديال لمهرجان ف دجنبر 2023. كان عضو ديال مجلس لمدينة د الدارلبيضا. كان نشيط ف عدد ديال الجمعيات ديال السينيما، و رئيس ديال الجمعية د لمتقاعدين ديال دوزيم. كان معروف ب لكرم ديالو و كان كيتلقّب ب "لحنين". لوفاة ديالو. كان مبشور دار عدد ديال لعمليات على لقلب، و توفى نهار التنين 20 يناير على عمر ديال 69 عام ف كلينيك ف الدارلبيضا بعد صراع معا لمرض. تدارت الصلا د لݣنازة ديالو ف جامع پاكيستان ف سيدي عتمان و تّدفن ف مقبرة الشوهادا ف الرباط.
مقبرة الشوهادا

مقبرة الشوهادا (ب لعربية "مقبرة الشهداء") هي مقبرة د لمسلمين كاينة ف مدينة الرباط ف لمغريب. لمساحة ديالها علاين 15 هيكطار، و جات قبالة لمحيط لاطلسي. هيّ اكبر مقبرة د لمسلمين ف لمدينة، و عندها مكانة متميزة من بين 3500 مقبرة لي كاينين ف لمغريب، حيت كيتدفنو فيها غير لعلية د الناس، من السياسيين، رجال لاعمال، الجينيرالات، لفنانين و لمتقفين. داكشي علاش ولات كاتّعرف ب "مقبرة ڤي اي پي"، و كاين لي كيسمّيها مقبرة د "خمسة د النجوم". التكاليف ديال الدفين و اللقي ديال موضع د الدفين كيختالفو على اي مقبرة خرة كاينة ف لمغريب.
ساريتة الفاسي

ساريتة الفاسي (مزيودة ف 1952 ف طانجا، توفات ف 2 فبراير 2025) هيّ مغنية اسرائيلية من اصل يهودي مغريبي. كانت معروفة ب سميتها لفنية ايڤا فرانسيس "Eva Francis"، و اشهر اغنية ديالها هيّ "بحر الدموع" (). حياتها. ساريتة لفاسي تزادت ف طانجا، و هاجرات معا فاميلتها ل پيتاح تيكڤا، اسرائيل، ف 1963 و ف عمرها 11 عام. ملي كان ف عمرها 8 سنين ديجا كانت بدات كاتغني ب ستيل كوپليكس (لي كيميّز ليهود الناطقين ب اللادينو). ف 1968، ملي كان ف عمرها 16 عام، لموروّيج لموسيقي اڤرام الون تعرّف على لموهبة دياها، و بدات كاتخدم معاه كا مدير ديال لاعمال الشخصي ديالها. كيتݣال بلي ساريتة كانت زوينة بزاف، و كانت كاتغني ف النوادي و لوطيلات ف عدد د لمناطق اسرائيل ب بزاف د اللوغات بحال لعبرية، الصبليونية، لفرانساوية، الطاليانية و النݣليزية. ف لبدية د السبعينات، بدات كاتخدم معا مروّيج جديد هوّ ايتان ݣافني. ف 1971، دارت اول تسجيل ديالها ف ستوديو، ديال اغنية "بحر الدموع" لي ماعرفاتش نجاح كبير ديك الساع، و ماتعرفات مزيان تا غناها لمغني زوهار ارݣوڤ 15 عام من بعد، و عاوتان ف 2003 ملي غناها نينيت طيب و ربح بيها ف مسابقة ديال التلفازة. ف 1972، سجلات اغاني خرين، ب عناوين "انا ديما هاكا" ()، "نتا" () و "كانو جوج صحاب" (). و ف 1973 شاركات ف مهرجان "ريتم برّاني" ب اغنية "لفراشة" لي غناتها ب الطاليانية. سافرات من بعد ل جنوب افريقيا ف ضورة فنية د 6 شهور. ملي رجعات ل اسرائيل دارت حفلة قدّام لعساكريا ف لوقت ديال حرب اكتوبر 1973. عاود مشات ل جنوب افريقيا، و بقات كاتغني تماك تا عتازلات لغنا ف 1978. من بعد، تّنسات ساريتة لفاسي بشكل كبير من الداكرة لفنية. ساريتة لفاسي عندها 4 د لولاد، و مور ما رجعات ل اسرائيل ف 1991، سكنات ف مدينة ريشون ليتسيون تال 2004. ف داك لعام رجعات ل مدينة پيتاح تيكڤا و خدمات ف لبلدية د مدينة، و بقات فيها تا ماتت.
دريس بديدي

دريس بديدي (مزيود ف 1964 ف مكناس) كوايري مغريبي سابق لي كان لعب ف عدد د لفراقي لمغريبية بحال الراجا و النادي لمكناسي، و ف لمنتخب لوطني د لمغريب. بديدي مجوج و عندو جوج ولاد. لكاريير. لعب بديدي ف فرقة سكك مكناس Cheminots Meknès لي كان كيلعب ف لقسم التاني ف موسم 1982/1983 و خدا معاهم لبطولة اللولة د لمغريب ديال لفتيان. مشى للنادي لمكناسي و لعب معاه مابين 1983 و 1988، و من بعد لعب معا الراجا جوج مواسم قبل مايمشي ل وداد فاس موسم واحد (1991/1992). داز موراها ل فرقة AS Lafarge Maroc. على لمستوى الدولي، لعب معا لمنتخب ديال الصغار ف بطولة فلسطين ف الدزاير، و ف بطولة الصداقة ف قطر، لي دّا فيها لمنتخب د لمغريب لميدالية الدهبية. معا لمنتخب اللول لعب عدد د الماتشات، ولايني واحد الضربة ف الركبة، لي جاتو ف ماتش ضد لمنتخب ديال ارلاندا ف مدينة بيلفاسط ف 1986، بعّداتو مدة طويلة على التيرانات د كورة و ماقدرش يلعب ف كاس لعالم. هاد لاصابة خرجات على لكاريير الدولية ديالو بشكل عام. لعب 3 سنين موراها معا لمنتخب، منها ماتشات ديال اقصائيات كاس افريقيا، و ماتشات اميكال.
ديميس هاسابيس

سير ديميس هاسابيس (مزيود ف 27 يوليوز 1976) باحت بريطاني ف الدكا الصطيناعي و بيزنيسمان. هوّ الرئيس التنفيدي و واحد من لمؤسسين ديال ڭووڭل ديپ مايند و ازومورفيك لابس، و مستشار ديال لحكومة لبريطانية ف مجال الدكا لاصطناعي. ف 2024، هاسابيس و و دجون دجامپر تقاسمو جايزة نوبل د الشيمي على لمساهمة ديال لابحات ديالهم د الدكا الصطيناعي ف توقع لقلدة ديال لپروتينات. هاسابيس صاحب ديال الجمعية لملكية، ربح عدد ديال الجوائز لكبار على لخدمة لعلمية ديالو، منها جايزة لاختراق، جايزة كانادا ڭيردنر الدولية، و جايزة لاسكر. ف 2017 تعيّن فارس ديال لامبراطورية لبريطانية (و خدا اللقب ديال "سير") و دخل الليستة د تايم 100 ديال اكتر الناس ف التاتير ديالهم. ف 2024، عاود بان ف الليستة د تايم 100، و هاد لمرة بان ف واحد من لغلافات لخمسة ديال لڤيرسيون لمطبوعة ف لمجلة.
نوسانطارا

نوسانطارا (بلاندونيسية:Nusantara)، اللي سميتها الرسمية لمدينا لعاصيما نوسانطارا (بلاندونيسية: Ibu Kota Nusantara) هي لعاصيما د اندونيسيا من 2024. هي مدينا جديدا بدات تاتبنا ف 2022، و ما غادي يسالي لبني ديالها تال 2045. جات ف الشرق د لجزيرة د بورنيو، ف لمقاطعة د كاليمانتان الشرقية. تيسكنو فيها شويا قل من نص مليون د الناس دابا (يونيو 2025)، و السّكان ديالها كيزيدو بالزربة ما حذها كاتكبر و تّبنا. لبلان ديال لمدينا هو باش تكون مدينا مطوّرة و كاتحتارم لبيئة، و باللي يقدر لواحد يتمشّا فيها ما بين بزاف د لبلايص لاصل د السمية. السمية ديال نوساتطارا تاتعني لارخبيل باللغة لجاوية (ديال جاڤا). تيخدّموها بزاف د الناس باش يهضرو بيها على لجزر ديال لمنطقة، اللي فيها اندونيسيا و ماليزيا و بروناي و سنغافورة و لجنوب د لفيليپين. التاريخ. بسباب لمشاكيل لي كانت كاتعاني منهم لعاصيما لقديما جاكارطا (بحال الزحام د بنادم و لفياضانات)، قرر الرايس د اندونيسيا جوكو ويدودو ف 2019 باش تّبنا عاصيما جددا بلاصتها، و تبدا من اللول ف وسط لغابات. صادق لبرلمان لاندونيسي ف 18 يناير 2022 على نفس لقرار، و من ديك الساعة بدا لبني ديال نوسانطارا، اللي غادي يتقام ب كتر من 33 مليار دولار.
تاسكيوين

تاسكيوين (بلامازيغية:ⵜⴰⵙⴽⵉⵡⵉⵏ) هي شطحا مغريبية د الرجال كاتعتارف بيها ليونيسكو ف الترات اللامادّي د لانسانية من 2017. تاسكيوين موجودا ف الدواور د لغرب ديال لاطلس لكبير، و ف لاصل ديالها هي شطحا كادّار ف لوقت د لحرب. لاصل د السمية. تاسكيوين تاتعني بالشلحة "لڭرون د لحولي" (لمفرد ديالها: "تيسكيت")، حيت الناس اللي تيشطحوها تيحطّو ڭرون على كتافهم و تيبداو يحرّكوهم. شحال هادي كانو لڭرون كيتعمّرو ب لبارود.
صاي كيتامورا

صاي كيتامورا (مزيودة ف 12 ابريل 1983) اكاديمية جاپونية متخصصة ف لاداب لبريطاني و النقد لادابي. تخرّجات من لكلية لملكية د لندن، و لمجالات د لبحت الرئيسية ديالها هوما ويليام شيكسپير، تاريخ لفنون التعبيرية، و لاداب د لفيمينيزم. كيتامورا راها ويكيپيدية و كاتشجع الطالابا ديالها باش يطرجمو لمقالات ديال ويكيپيديا النڭليزية للجاپونية. كيتامورا استادة ف جامعة موساشي من 2023. كان قبل محاضرة و استادة مساعيدة ف نفس الجامعة مابين 2014 و 2023. و كانت مديرة ديال جمعية الدراسات د التقافة و التمتيل التقافي ف 2019. عندها عدد ديال لاعمال لمنشورة، من اهمها "عيالات ستمتعو ب مسرحيات شيكسپير" "Women Who Enjoyed Shakespeare's Plays"، "السكار، لعطرية و شي حاجة كاتفرڭع" "Sugar، Spice، and Something Explosive"، "لقيسم د النقد" "The Classroom of Critique". و كتبات مقالات على حالة السينيستيزيا.
بليامون

بليامون (سيمتو لعلمية: Merops viridissimus) هو نوع ديال فرخ من لفاصيلة لبليامونية (، ). كايكون ف ڭاع لمناطق الناشفة ف افريقيا من السينيڭال تال اتيوپيا. معا لوقت، زاد بليامون نتاشر تال مصر. النواع ديالو. كيتّعتاقد بلي بليامون فيه 3 د النواع التحتانيين:
أمينة بركات

امينة بركات (مزيودة ف 1953 ف الدارلبيضا، توفات ف 24 يونيو 2025) مومتيلة مغريبية، لي كانت عندها 40 عام ديال التمتيل ف لكاريير. حياتها. تزادت بركات ف درب السلطان ف الدارلبيضا. لكاريير. خدمات امينة بركات ف لمسرح و السينيما و التلفازة، و شاركات ف عدد ديال لاعمال معا ممتيلين مغاربا معروفين. بدات لكاريير ديالها ف اللخر ديال السبعينات، و شاركات ف عدد ديال لمسرحيات لي كان عندها تاتير عند الجمهور، بحال مسراحية "الفرملية و الدكتور" لي كان عندها نجاح كبير و مسراحية "بنت الحاج". و شاركات ب ادوار مزيانة ف عدد ديال لمسلسلات د التلفازة. كانت بركات كاتدافع على حقوق لفنانين، و كانت عضوة نشيطة ف النقابة لوطنية ديال لمحترفين د لمسرح.
باراج الرتبة

باراج الرتبة هو باراج باقي كايتّبنى على واد اولاي ف اقليم تاونات، لمغريب. لبني ديالو بدا ف 2022 ب ميزانية ديال 4 د لمليار د الدرهم. هاد لباراج معول باش يكمل ف 2028، و يقدر يولّي تاني اكبر باراج ف حوض واد سبو مور باراج لوحدة ب مليار ميترو مكعب ديال لحقينة. لعلو ديالو 100 ميترو.
1447هـ

1447ھـ هوّ عام ف التقويم لهجري كيمتد على عوام 2025 و 2026 ف التقويم لميلادي. 1 محرم 1447 ھـ كيقابل نهار 27 يونيو 2025.
عبد اللطيف الإمامي

عبد اللطيف الامامي (مزيود ف 1953 ف مكناس، توفى ف 18 مارس 2025 ف الدارلبيضا) كان استاد جاميعي، كاتب، هيسپانيست و ناقد مغريبي. لكاريير. كان استاد ديال الصبليونية ف جامعة سيدي محمد بن عبد الله ف فاس من 1982 تال 2003، و جامعة محمد لخامس ف الرباط من شتنبر 2003. و كان استاد زائر ف جامعات ديال الدارلبيضا، اڭادير و فاس. دار محضارات ف عدد ديال الجامعات و لمؤسسات ف مدون د لمغريب و على برّا بحال ف فرانسا، سپانيا، المانيا، اسرائيل، لمكسيك، الدزاير، و غيرهم، على مواضيع متعلّقين ب الصبليونية و التقافة و لحضارة ديالها، لاداب ديال امريكا اللاتينية، و لعلاقات بين لمغريب و سپانيا. خدمتو. الامامي عندو منشورات ب لعربية، الصبليونية و لفرانساوية ف مجلات علمية متخصصة، اعمال جماعية، و جورنالات ديال لمغريب، سپانيا لبرطقيز، فرانسا، مصر و بلدان خرين.